Á fundi bæjarstjórnar Stykkishólms síðastliðinn fimmtudag var tekinn til fyrri umræðu ársreikningur sveitarfélagsins fyrir árið 2013 . Þar kom fram að rekstrarafkoma samantekins ársreiknings A og B hluta er neikvæð um 18,3 milljónir kr. miðað við 4,5 millj. kr. hagnað á árinu 2012 . Þá er rekstrarniðurstaða A-hluta bæjarsjóðs neikvæð um 14,5 millj. 2013 miðað við 11 millj. kr. hagnað árið 2012 . Helstu ástæður lakari rekstrarniðurstöðu milli ára er rakin til þess að rekstartekjur hækkuðu aðeins um 9,7 milljónir kr. milli ára , meðan rekstarútgjöld hækkuðu um 35,1 milljónir og vegur þar þyngst hækkun launa og lífeyrisskuldbindinga . Í fundargerð frá bæjarstjórnarfundinum segir að á síðustu tíu árum hafi tekjur bæjarfélagsins einungis staðið undir útgjöldum árin 2006 og 2012 þegar tekið hefur verið tillit til afskrifta og fjármagnsliða . Þar segir að áhyggjuefni sé hversu lágt handbært fé frá rekstri var eða einungis 130 þúsund krónur um áramótin 2013 og 2014 en þyrfti að vera um 50 milljónir . „ Það að sveitarfélagið hafi ekki náð jákvæðri rekstrarniðurstöðu á árinu 2013 ber að íhuga alvarlega og leita leiða til að auka tekjur og minnka útgjöld svo sveitarfélagið standist viðmið sveitarstjórnarlaga , “ segir í greinargerð meirihluta bæjarstórnar sem lögð var fram á fundinum . Þar segir að jákvæðu þættirnir í rekstri síðasta árs sé hagnaður hjá hafnarsjóði og fráveitu . „ Það er alveg ljóst að til að ná þeim árangri að rekstur bæjarfélagsins verði jákvæður verður áfram að gæta verulegs aðhalds í rekstri . Jákvæð þróun hefur orðið á skuldum Stykkishólmsbæjar en skuldahlutfall miðað við tekjur er komið niður fyrir 150% og var árið 2013 147,2% . Fjármagnsgjöld voru 88,8 milljónir . Mikilvægt er að lækka fjármagnsgjöld bæjarins áfram . Það er því alveg ljóst að á næstu árum verður að fara varlega í auknar fjárfestingar og forgangsraða af skynsemi og ábyrgð og miða við þörf og stöðu . Við teljum að forgangsverkefni næstu ára verði fjárfesting til öldrunarmála , göngustíga og gatnakerfi bæjarins , “ segir í bókun meirihluta bæjarstórnar . Minnihluti bæjarstjórnar segir í bókun sinni á fundinum að það sé áhyggjuefni að enn hækki rekstrargjöld Stykkishólmsbæjar umfram tekjur og að handbært fé sé mjög lítið . „ Nauðsynlegt er að snúa rekstri úr tapi yfir í hagnað og auka veltufé frá rekstri , það verður aðeins gert með auknum tekjum og lægri útgjöldum . Ljóst er að taka þarf verulega á útgjaldaliðum , hagræða og skera niður frá því sem nú er ef ekki á illa að fara , “ segir í bókun minnihluta bæjarstjórnar Stykkishólms .